Publication: Magyar Közlöny
Issue: MK-2001-26 (Year: 2001, Number: 26)
Era: 1990-2004
Section: a 37/2001. (III. 5.) Korm. rendelethez
Paragraph Index: 296

1. A képzési cél A képzés célja a tudásalapú társadalom értékteremtő folyamatainak informatikai és információs menedzselésére képes szakemberek kibocsátása. A végzetteknek képeseknek kell lenniük a valóságos és virtuális szervezetek üzleti folyamatainak megértésére, valamint arra, hogy informatikai eszközökkel hozzájáruljanak a szervezetek üzleti intelligenciájának növeléséhez. Meg kell tudniuk fogalmazni a gyorsan fejlődő számítástechnika és az átalakuló telekommunikáció együttműködésén alapuló informatikai rendszerek információs folyamataival kapcsolatos feladatokat. Rendelkezniük kell a feladatok megoldásához szükséges modellalkotás és megoldási algoritmus kidolgozásának, a megoldási folyamat irányításának készségével. A szakembereknek képeseknek kell lenniük az informatikai és telekommunikációs technika együttműködésén alapuló infrastruktúra működtetésére, ellenőrzésére, továbbfejlesztésére. A szakon szerzett ismeretek képessé teszik a végzetteket arra is, hogy az informatikai rendszer és az általa támogatott gazdasági, közszolgálati és közigazgatási rendszerek folyamatai közötti kölcsönhatásokat feltárják, megfogalmazzák a szervezéssel kapcsolatos stratégiai és operatív feladatokat, és az adott szakterület szakembereivel együttműködve kidolgozzák és menedzseljék a feladatok megoldásának folyamatát. Alkalmasnak kell lenniük az informatikai eszközök és megoldások beszerzési és kihelyezési folyamatainak megtervezésére és irányítására, kiválasztási kritériumainak megfogalmazására.

Source: https://magyarkozlony.hu/hivatalos-lapok/21e78699c9bd7411e4eb0f1a28808f6532c906c2/dokumentumok/cd4c64659130ec4b11bf919615301939891cd715/letoltes